《凤凰边门》
清代·锡珍

边门以外地，数百里之遥。榛莽谁从辟，雈苻不见招。

算缗缘木谁，诘慝到山樵。晋有桃源乐，秦收陆海饶。

未堪将客逐，安得作荒烧。据国争非触，临边俗异要。

吴沙赋可受，泽瓦首先枭。旷土成都邑，流氓有暮朝。

不游町疃鹿，应革泮林鸮。智慧乘时出，功名与世标。

再能加富教，便可入风谣。除是皇华使，谁停问俗轺。

作者简介：锡珍，字席卿，蒙古旗人。同治戊辰进士，官至吏部尚书。